b'\n_START_ARTICLE_\nMiki Hamanaka\n_START_PARAGRAPH_\nMiki Hamanaka-Paulauskas (g. 1978\xc2\xa0m. gegu\xc5\xbe\xc4\x97s 29 d. Hirosimoje, Japonijoje)\xc2\xa0\xe2\x80\x93 Lietuvos nacionalinio operos ir baleto teatro (LNOBT) primabalerina.\n_START_SECTION_\nBiografija\n_START_PARAGRAPH_\nAugo Osakoje ir Tokijuje. Viename konkurse Nagoje pama\xc4\x8diusi Egl\xc4\x99 \xc5\xa0pokait\xc4\x99, susi\xc5\xbeav\xc4\x97jo ja. 1996 metais baig\xc4\x97 Rus\xc5\xb3 baleto institut\xc4\x85 Tokijuje, 1998 metais atvyko \xc4\xaf Vilni\xc5\xb3 mokytis baleto pas Jon\xc4\x85 Katakin\xc4\x85. LNOBT susipa\xc5\xbeino su b\xc5\xabsimuoju vyru \xc5\xa1ok\xc4\x97ju A. Paulausku. Nuo 1998 met\xc5\xb3 LNOBT baleto solist\xc4\x97. Nuo 2004 met\xc5\xb3 LNOBT primabalerina. \xc5\xa0is titulas jai skirtas u\xc5\xbe Odetos-Odilijos vaidmen\xc4\xaf balete \xe2\x80\x9eGulbi\xc5\xb3 e\xc5\xbeeras\xe2\x80\x9c._NEWLINE_Miki Hamanaka pasi\xc5\xbeymi ry\xc5\xa1kia, virtuozi\xc5\xa1ka \xc5\xa1okio technika\xc2\xa0\xe2\x80\x93 itin stabiliomis pozomis, auk\xc5\xa1tu \xc5\xbeingsniu, lengvais ir auk\xc5\xa1tais \xc5\xa1uoliais, greitais ir tvirtais sukiniais, stabiliais fouetee. Tai viena techni\xc5\xa1kiausi\xc5\xb3 balerin\xc5\xb3 Lietuvos baleto istorijoje._NEWLINE_Gastroliavo Did\xc5\xbeiojoje Britanijoje, Rusijoje, Kanadoje, Pranc\xc5\xabzijoje, Italijoje, Ispanijoje, Graikijoje, Egipte, Danijoje, Olandijoje, Vokietijoje, Lenkijoje, Latvijoje, Taivane ir kt. Visur sulauk\xc4\x97 \xc5\xbei\xc5\xabrov\xc5\xb3 pripa\xc5\xbeinimo ir itin palankaus kritik\xc5\xb3 vertinimo. Anks\xc4\x8diau per teatro sezon\xc4\x85 su\xc5\xa1okdavo ma\xc5\xbedaug 25 spektakliuose. Prad\xc4\x97jusi auginti vaikus\xc2\xa0\xe2\x80\x93 9 spektakliuose.\n_START_SECTION_\nAtsiliepimai\n_START_PARAGRAPH_\nBaleto kritikas Michel Odin presti\xc5\xbeiniame \xc5\xbeurnale \xe2\x80\x9eDance\xe2\x80\x9c (2007\xc2\xa0m. vasario m\xc4\x97n.) apie Miki Hamanakos \xc5\xa1ok\xc4\xaf ra\xc5\xa1\xc4\x97: \xe2\x80\x9eAkinanti technika, kiekvieno \xc5\xbeingsnio precizi\xc5\xa1kumas, viskas tobulai tikslu, taip lengva ir eleganti\xc5\xa1ka\xc2\xa0\xe2\x80\x93 tarytum be joki\xc5\xb3 pastang\xc5\xb3, kad publika net nesuvokia, kod\xc4\x97l lieka taip paker\xc4\x97ta\xe2\x80\x9c._NEWLINE_Baleto kritik\xc4\x97 Aliodija Ruzgait\xc4\x97 (\xe2\x80\x9eSeptynios meno dienos\xe2\x80\x9c, 2005\xc2\xa0m. sausio m\xc4\x97n., nr. 643): \xe2\x80\x9eMiki Hamanaka stebina i\xc5\xa1vaizdos ir \xc5\xa1okio trapumu, lengv\xc5\xb3 arabesk\xc5\xb3 ir attitude poz\xc5\xb3 gro\xc5\xbeiu, o kartu\xc2\xa0\xe2\x80\x93 \xc5\xa1okio stabilumu\xe2\x80\x9c._NEWLINE_Baleto kritikas Helmutas \xc5\xa0abasevi\xc4\x8dius (\xe2\x80\x9eBalsas.lt\xe2\x80\x9c, 2008\xc2\xa0m. sausio m\xc4\x97n. 21 d.): \xe2\x80\x9eMiki Hamanaka stulbino \xc5\xa1okio kantilena, \xc4\xafprasmintais judesiais\xc2\xa0\xe2\x80\x93 tiek l\xc4\x97tais, ypa\xc4\x8d plasti\xc5\xa1kais pasistiebimais ant pir\xc5\xa1t\xc5\xb3 bei nusileidimais, tiek pavyd\xc4\x97tinai stabiliais arabeskais ir atitiudais, tiek greitais, beveik antgamti\xc5\xa1kais sukiniais, balansuojan\xc4\x8diais ant fizikos ir metafizikos ribos\xe2\x80\x9c.\n_START_SECTION_\n\xc5\xa0eima\n_START_PARAGRAPH_\nT\xc4\x97vas Akira, didel\xc4\x97s bendrov\xc4\x97s vadybininkas. T\xc4\x97vai gyvena Tokijuje. Miki vyresnioji sesuo Mai._NEWLINE_Miki Hamanaka i\xc5\xa1tek\xc4\x97jusi (2002 m.). Vyras\xc2\xa0\xe2\x80\x93 baleto primarijus Aurimas Paulauskas (g. 1977 m.). S\xc5\xabnus Povilas Juuki (g. 2002\xc2\xa0m.). Dukra No\xc3\xable Remi (g. 2010\xc2\xa0m. vasario 10 d.).'